-----------------------------------------------------------------------
  11. การควบคุมภายใน

  -----------------------------------------------------------------------

คณะกรรมการบริษัทฯ ได้จัดประชุมครั้งที่ 1/2548 วันที่ 26 มกราคม พ.ศ. 2548
โดยมีคณะกรรมการตรวจสอบเข้าร่วมประชุมด้วย
เพื่อให้ความเห็นเกี่ยวกับความเพียงพอและความเหมาะสมของระบบการควบคุมภายใน
ซึ่งคณะกรรมการตรวจสอบได้ชี้แจงและรายงานการตรวจสอบภายในในรอบปี พ.ศ. 2547
ให้คณะกรรมการบริษัทฯ รับทราบ สรุปได้ว่า

คณะกรรมการตรวจสอบได้พิจารณาและสอบทานรายงานผลการตรวจสอบ
พร้อมทั้งข้อเสนอแนะการตรวจสอบภายใน
ซึ่งมุ่งเน้นการตรวจสอบเชิงปฏิบัติการให้พัฒนาอย่างมีประสิทธิภาพต่อเนื่อง มีประสิทธิผล
รวมทั้งให้มีการติดตามและดำเนินการแก้ไขผลการตรวจสอบในประเด็นที่เป็นสาระสำคัญ
โดยเฉพาะประเด็นสำคัญของปัจจัยความเสี่ยงที่อาจมีผลกระทบต่อการปฏิบัติงาน
รายการที่เกี่ยวโยงซึ่งอาจทำให้เกิดความขัดแย้งทางผลประโยชน์
เป็นรายการจริงทางการค้าอันเป็นธุรกิจปกติทั่วไปอย่างสมเหตุสมผลและเป็นผลประโยชน์สูงสุดตามนโยบายบริษัทฯ
การดูแลทรัพย์สินมีระบบป้องกันที่ดีไม่พบรายการทุจริตหรือการนำทรัพย์สินของบริษัทฯไปใช้โดยมิชอบ
ผลการสอบทานเป็นไปตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการที่ดี
ในส่วนหารือกับผู้สอบบัญชีภายนอกเพื่อประเมินระบบการควบคุมภายใน
มีความเหมาะสมกับหลักการบัญชีที่ปฏิบัติ มีความเพียงพอของระบบควบคุมภายใน
ไม่มีข้อบกพร่องที่เป็นสาระสำคัญ

คณะกรรมการบริษัทฯ มีความเห็นต่อระบบการควบคุมภายในเช่นเดียวกับคณะกรรมการตรวจสอบ
สรุปสาระสำคัญดังนี้

1.  องค์กรและสภาพแวดล้อม

บริษัทฯ ได้ปรับปรุงผังโครงสร้างองค์กรเพื่อให้การปฏิบัติงานมีความคล่องตัวเหมาะสม
และสอดคล้องกับสภาพธุรกิจที่เปลี่ยนแปลงดังนี้

-   สายเทคโนโลยีสารสนเทศ (Information Technology Development)
    ได้เพิ่มหน่วยงาน Business Process Center เพื่อสนับสนุนงานทางด้าน Business
    Process Standardization (BPS)

-   Technical Development and Services
    พัฒนาและให้คำปรึกษาด้านการผลิตถ่านหินให้มีประสิทธิภาพมากขึ้นเพื่อรองรับแผนงานระยะยาว
    รวมทั้งโครงการใหม่ที่จะเกิดขึ้นในอนาคต

-   ปรับโครงสร้างหน่วยงานกฎหมายของบริษัทฯ โดยปรับโครงสร้างจากระดับฝ่ายเป็นสายนิติการ
    แบ่งเป็นฝ่ายงานกฎหมายในประเทศและฝ่ายงานกฎหมายต่างประเทศเพื่อรองรับการขยายงานในต่างประเทศ

2.  การดำเนินงาน

  คณะกรรมการบริษัทฯ ได้ส่งเสริมกิจกรรม Banpu Spirit
  เพื่อสร้างค่านิยมและแนวทางปฏิบัติให้เป็นหนึ่งเดียวกันให้กับพนักงานในองค์กร
  รวมเป็นพลังผลักดันไปสู่ความสำเร็จในอนาคต
  ส่งเสริมสนับสนุนนโยบายการกำกับดูแลกิจการและจริยธรรมธุรกิจ ให้มีความชัดเจน โปร่งใส
  การกำหนดนโยบายและแผนการปฏิบัติงาน คำนึงถึงความเป็นธรรมต่อพนักงาน ลูกค้า
  คู่แข่งทางการค้า รวมถึงความรับผิดชอบต่อผู้ถือหุ้น สังคมส่วนรวมและสิ่งแวดล้อม
  โดยมีสำนักงานตรวจสอบซึ่งมีอิสระในการตรวจสอบ และรายงานตรงต่อคณะกรรมการตรวจสอบ
  ทำหน้าที่ตรวจสอบการปฏิบัติงานของทุกหน่วยงานทั้งหน่วยงานธุรกิจและหน่วยงานสนับสนุนให้เป็นไปตามระเบียบ
  รวมทั้งสอบทานและติดตามการบริหารที่สำคัญอย่างต่อเนื่องจากคณะกรรมการบริหารความเสี่ยงของฝ่ายบริหารให้เกิดความเชื่อมโยงกับการควบคุมภายใน
  การดำเนินงานต้องเป็นไปตามกลไกและกระบวนการที่จะต้องปฏิบัติอย่างเคร่งครัด
  สามารถวัดผลได้
  บรรลุวัตถุประสงค์ตามนโยบายเพื่อสร้างความเชื่อมั่นแก่ผู้ถือหุ้นว่าผลประโยชน์ของผู้ถือหุ้นได้รับการดูแลอย่างดี
  สร้างคุณค่าและผลประโยชน์ระยะยาวแก่ผู้มีส่วนเกี่ยวข้องกับบริษัทฯ

3.  การบริหารความเสี่ยง

บริษัทฯ กำหนดนโยบายการบริหารความเสี่ยงเป็นนโยบายสำคัญ
โดยได้ว่าจ้างที่ปรึกษาช่วยวางระบบด้านวิเคราะห์ความเสี่ยงและการบริหารจัดการความเสี่ยง
และนำระบบการจัดการข้อมูลความเสี่ยง (Risk Information Management)
มาใช้เพื่อเชื่อมโยงความเสี่ยงขององค์กรเข้าด้วยกัน
มีการประเมินปัจจัยความเสี่ยงซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
จัดให้มีการติดตามบริหารความเสี่ยงของหน่วยงานต่างๆ ภายในองค์กร
และรายงานคณะกรรมการบริหารความเสี่ยง (Risk Management Committee)
เพื่อรายงานคณะกรรมการบริษัทฯ อย่างต่อเนื่อง

4.  การควบคุมการปฏิบัติงานของฝ่ายบริหาร

  คณะกรรมการบริษัทฯ ได้แต่งตั้งคณะกรรมการย่อย 3 คณะ ประกอบด้วย คณะกรรมการตรวจสอบ
  คณะกรรมการบรรษัทภิบาลและสรรหา และคณะกรรมการกำหนด ค่าตอบแทน ซึ่งคณะกรรมการทั้ง
  3 คณะ ได้ปฏิบัติงานภายใต้ขอบเขต
  หน้าที่และความรับผิดชอบที่ได้รับมอบหมายอย่างเคร่งครัดและเหมาะสม ในด้านบริหาร
  บริษัทฯได้กำหนดขอบเขต
  อำนาจหน้าที่ตลอดจนความรับผิดชอบของผู้บริหารและผู้ปฏิบัติงานแต่ละระดับ
  ปรับปรุงตารางอำนาจอนุมัติของฝ่ายบริหารแต่ละระดับให้เหมาะสม มีความชัดเจน
  จัดทำคู่มือการปฏิบัติงานเป็นลายลักษณ์อักษร
  ติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
  จัดทำคู่มือสอบทานการปฏิบัติงานตามกฎหมาย นิติกรรม สัญญาที่เกี่ยวข้อง
  คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
  ช่วยให้แผนการตรวจสอบครอบคลุมทุกกระบวนการปฏิบัติงานที่มีความเสี่ยงสูง ซึ่งทำให้บริษัทฯ
  มั่นใจว่าหน่วยงานต่างๆ
  มีการควบคุมภายในในการปฏิบัติงานที่เพียงพอที่จะบรรเทาความเสี่ยงในการดำเนินงานทุกด้าน
  ทั้งด้านการเงิน การปฏิบัติงาน การปฏิบัติให้ถูกต้องตามกฎหมาย ข้อบังคับ ระเบียบ
  กฎเกณฑ์ต่างๆ
  รวมถึงได้พิจารณาประเด็นสำคัญและปัญหาที่ตรวจพบจากการตรวจสอบโดยผู้ตรวจสอบภายในและผู้ตรวจสอบภายนอก
  ผลจากการตรวจสอบและติดตามอย่างใกล้ชิด
  ได้รายงานฝ่ายบริหารและผู้บริหารของหน่วยงานที่เกี่ยวข้องทราบและพิจารณาปรับปรุงแก้ไขการปฏิบัติงานให้มีประสิทธิผลยิ่งขึ้น

5.  ระบบสารสนเทศและการสื่อสารข้อมูล

  บริษัทฯ ได้จัดให้มีข้อมูลที่สำคัญต่างๆ สำหรับคณะกรรมการบริษัทฯ
  คือการบันทึกและสรุปความเห็นของที่ประชุมไว้ในรายงานการประชุมคณะกรรมการบริษัทฯ ทุกครั้ง
  การจัดระบบสารสนเทศเพื่อการสื่อสารกับพนักงานทุกระดับทั้งภายในและภายนอกองค์กร
  การจัดเก็บเอกสารประกอบการบันทึกบัญชีไว้ตามที่กฎหมายกำหนด ระบบการสำรองข้อมูล
  มีการประชุมระหว่างคณะกรรมการตรวจสอบกับผู้สอบบัญชีรับอนุญาตและฝ่ายจัดการที่เกี่ยวข้อง
  เพื่อทบทวนนโยบายบัญชีตามหลักการที่รับรองทั่วไป รวมทั้งพิจารณาสาระสำคัญต่างๆ
  ตามรายงานของผู้สอบบัญชีรับอนุญาต ในด้านการปรับปรุงและพัฒนาระบบบัญชีและการเงิน
  ได้นำระบบ Oracle เวอร์ชั่น 11i มาใช้ปฏิบัติงานด้านบัญชีการเงินแทนเวอร์ชั่นเก่า
  และได้ปรับปรุงระบบการสื่อสารข้อมูลระหว่างบริษัทฯ กับบริษัทย่อยและบริษัทร่วมในต่างประเทศ
  เพื่อให้การประสานงานการติดตามดูแลการดำเนินงานของบริษัทย่อยและบริษัทร่วมเป็นไปอย่างมีประสิทธิภาพ

6.  ระบบการติดตาม

  บริษัทฯ มีการประชุมคณะกรรมการบริษัทฯ ในปี พ.ศ. 2547 รวม 14 ครั้ง
  และมีการประชุมผู้บริหารอย่างสม่ำเสมอทุกเดือน
  เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
  ในการประชุมคณะกรรมการบริษัทฯ หรือประชุมฝ่าย / ผู้บริหาร
  หากผลการดำเนินการแตกต่างจากเป้าหมาย
  จะมีมติให้ฝ่ายบริหารรับไปดำเนินการแก้ไขและรายงานคณะกรรมการบริษัทฯ

  การประชุมของคณะกรรมการตรวจสอบ มีการประชุมรวม 9 ครั้ง
  เพื่อพิจารณาและติดตามผลการดำเนินงานอย่างสม่ำเสมอ มีการปฏิบัติตามเป้าหมายที่กำหนดไว้
  ระบบการควบคุมภายในเป็นไปอย่างต่อเนื่องและมีการปรับปรุงแก้ไขทันท่วงที
  สอดคล้องกับสถานการณ์เปลี่ยนแปลงไป
  ซึ่งได้รายงานผลการสอบทานงบการเงินต่อคณะกรรมการบริษัทฯ
  ทุกไตรมาสเพื่อทราบเป็นปกติประจำ
  และรายงานผลการประชุมคณะกรรมการตรวจสอบในงานด้านอื่นต่อประธานกรรมการบริษัทฯ
  ทราบทุกครั้ง